Titelblad

Jytte Westendahl

Vinger af guld

Digte

mellemgaard

Kolofon

Vinger af guld
© 2017 Jytte Westendahl og Forlaget mellemgaard

Forlagsredaktør: Jens Eichler Lorenzen
Grafisk produktion: KWG Design, Odense
Grafiker: Sabine Puk Sørensen

ISBN 978-87-7190-504-5

Kopiering af denne bog må kun finde sted på institutioner,
der har indgået aftale med Copy-Dan, og kun inden for de
i aftalen nævnte rammer. Det er tilladt at bringe korte
uddrag i forbindelse med anmeldelser.

www.mellemgaard.dk

Forord

Da jeg i 2006 gik på efterløn, var det med store forventninger til mit nye liv. Jeg ville udleve mine passioner: male, synge og ikke mindst at skrive.

Men allerede i 2008 fik jeg konstateret cancer i milten, hvorfra de fjernede en cyste på 3,8 kg. Man mente ikke, ud fra scanningen, at det var cancer, så jeg kom bagerst i køen. ”Cancerpatienter kommer jo først,” sagde de. I cirka en måned ventede jeg på operationen. Aldrig har jeg været så bange, for jeg vidste, at jeg havde ”noget stort” indeni, som lægerne sagde.

Jeg malede min angst ud i den måned, og det blev blandt andet til et smukt maleri af afrikanske kvinder. Det viste sig desværre senere, efter operationen, at det var cancer og ovenikøbet en metastase. Man ledte efter modercanceren i seks år. Det betød ind og ud af fem hospitaler til nye undersøgelser og kontroller, og angsten var min daglige følgesvend. Hver kontrol var som at skulle op til eksamen. Heldigvis fandt man aldrig noget.

Otte måneder senere, midt i cancerforløbet, gled jeg i en olieklat inde ved Københavns Hovedbanegård, og min ene knæskal gik i syv stykker, og jeg kommer aldrig til at gå normalt igen og måtte stoppe med at spille badminton og tennis.

Begge gange blev jeg opereret på Rigshospitalet i København. De har reddet mit liv og min førlighed. Samtidig opdagede man forstadier til cancer i tarmene, og jeg blev opereret to gange på fem uger, med benet i skinne og angsten indeni. Chokket gav mig psoriasis i håndfladerne, så det var smertefuldt at gå med krykker.